## Pravilnik o načinu i rokovima obračunavanja i plaćanja naknada na opterećivanje okoliša otpadom

### NN 95/2004 (13.7.2004.), Pravilnik o načinu i rokovima obračunavanja i plaćanja naknada na opterećivanje okoliša otpadom

# MINISTARSTVO ZAŠTITE OKOLIŠA, PROSTORNOG UREĐENJA I GRADITELJSTVA

**1809**

Na temelju članka 17., stavka 2. Zakona o Fondu za
zaštitu okoliša i energetsku učinkovitost (»Narodne novine« br. 107/03)
ministrica zaštite okoliša, prostornog uređenja i graditeljstva uz suglasnost
ministra gospodarstva, rada i poduzetništva, donosi

## PRAVILNIK

O NAČINU I ROKOVIMA OBRAČUNAVANJA I PLAĆANJA
NAKNADA NA OPTEREĆIVANJE OKOLIŠA OTPADOM

Članak 1.

Ovim se Pravilnikom
propisuju načini i rokovi obračuna­va­nja i plaćanja naknade za opterećivanje
okoliša otpadom, i to:

– neopasnoga
industrijskog otpada,

– opasnog otpada.

Naknada iz stavka 1.
ovoga članka ovisi o količini odlože­noga neopasnoga industrijskog otpada, te
količini proizvedenog a ne­obra­đenog ili neizvezenoga opasnog otpada.

Članak 2.

Količina neopasnoga
industrijskog otpada odloženog na od­laga­lištu određuje se vaganjem i izražava
u jedinicama mase – tonama.

Do postavljanja
odgovarajućeg uređaja za vaganje na odlaga­lištu, količina odloženog otpada iz
stavka 1. ovoga članka odre­đuje se volumenom i preračunava u jedinice mase po
jednom od sljedećih mjerila:

– otpad
u rasutom stanju                             1 m3= 0,35 t

– otpad
pakiran u bale (baliran)                   1
m3 = 0,85 t

– otpad
stlačen i dovezen u posebnom
         spremniku                                                1 m3= 0,95 t

– otpad
stlačen na odlagalištu kompaktorom

   ili
odgovarajućim strojem                          1 m3= 1,00 t

Članak 3.

Naknadu na
opterećivanje okoliša otpadom plaćaju obveznici plaćanja na temelju rješenja
Fonda za zaštitu okoliša i energetsku učinkovitost (u daljnjem tekstu: Fond).

Fond svojim rješenjem,
kojeg donosi do 30. travnja za tekuću godinu, određuje privremeni obračun
(akontaciju) naknade za tekuću kalendarsku godinu na temelju podataka o
količini odloženoga neopasnoga industrijskog otpada, odnosno o količini
proizvedenog a neobrađenog ili neizvezenoga opasnog otpada iz prethodne godine.

Rješenje o konačnom
obračunu za prethodnu godinu Fond donosi najkasnije do 30. travnja tekuće
godine na temelju utvrđe­nih podataka o količinama odloženoga neopasnog
industrijskog otpada, odnosno proizvedenog a neobrađenog ili neizvezenoga opas­nog
otpada u prethodnoj godini.

Za privremeni i konačni
obračun naknade odloženoga neo­pas­noga industrijskog otpada, odnosno
proizvedenog a neobra­đenog ili neizvezenoga opasnog otpada koriste se podaci
iz propisanog katastra i drugih upisnika, podaci utvrđeni u inspekcijskom
nadzoru inspektora zaštite okoliša i podaci utvr­đeni u nadzoru od ovlaštene
službene osobe Fonda.

Članak 4.

Rješenjem o privremenom
obračunu naknade na opte­reći­vanje okoliša otpadom određuje se plaćanje
naknada u obrocima, i to:

– mjesečno – za ukupni
iznos veći od 20.000 kuna godišnje,

– tromjesečno – za
ukupni iznos od 5.000 do 20.000 kuna godišnje, i

– jedanput godišnje –
za iznos manji od 5.000 kuna godišnje.

Članak 5.

Fond će na zahtjev obveznika
plaćanja naknade na optere­ćivanje okoliša otpadom donijeti rješenje za
plaćanje naknade i za obračunsko razdoblje kraće od kalendarske godine, u
slučaju:

– prestanka poslovanja,
statusne promjene ili promjene djelatnosti obveznika plaćanja,

– konačne obrade i
zbrinjavanja ukupne količine uskla­dištenoga opasnog otpada,

– potpune obustave
proizvodnje opasnog otpada.

Članak 6.

Obveznici koji su po
privremenom obračunu uplatili manji iznos od iznosa izračunatog konačnim
obračunom, dužni su razliku uplatiti u roku 30 dana od dana primitka rješenja o
konačnom obračunu.

Obveznici koji su po
privremenom obračunu uplatili veći iznos naknade od iznosa utvrđenog rješenjem
o konačnom obra­čunu, imaju pravo na povrat naknade ako u roku od 15 dana od
dana dostavljanja rješenja o konačnom obračunu podnesu zahtjev za povrat
preplaćene naknade.

Fond je dužan na
zahtjev obveznika plaćanja vratiti više uplaćeni iznos u roku od 30 dana od
dana primitka zahtjeva.

Ako obveznik plaćanja
ne podnese zahtjev za povrat sredstava u roku iz stavka 2. ovoga članka, Fond
će za više uplaćeni iznos umanjiti naknadu obvezniku plaćanja za sljedeću
kalendarsku godinu.

Članak 7.

Ovaj Pravilnik stupa na
snagu osmog dana od dana objave u »Narodnim novinama«.

Klasa: 351-
01/04-04/0077

Urbroj: 531-01-04-01

Zagreb, 7. srpnja 2004.

Ministrica
**Marina Matulović Dropulić, dipl. ing. arh. v. r.**

Pravilnik, NN 95/2004-1809